Boervrou se nag van hel toe rowers toeslaanMartiens en Elsa Richter (Foto: Facebook) WAARSKUWING: Die inhoud in die berig is grafies van aard en kan sensitiewe lesers ontstel. “My pa was ’n boer in murg en been. As hy net ’n stukkie grond onder sy voete gehad het, was hy gelukkig.” Só sê Retha Bessenger, die dogter van Martiens (68) en Elsa Richter (67) wat Maandagaand op ’n plaas in die omgewing van Dwaalboom buite Thabazimbi grusaam aangeval is. Martiens se liggaam is Dinsdagoggend in ’n rivier op die plaas gevind nadat Elsa ure lank gemartel en eindelik in die veld agtergelaat is. Elsa word tans in die Mediclinic in Thabazimbi behandel en het die besonderhede oor die aanval aan haar dogter oorvertel. “Sy is maar nog baie geskok. Sy het nie eens gehuil toe sy my vertel wat hulle aan haar gedoen het nie. Sy weet ook my pa is dood, maar het dit nog nie verwerk nie.” Gru-aanval Die plaashuis se krag het Maandag tussen 20:00 en 21:00 herhaaldelik uitgeskop. Martiens het besluit om na die kragpompe by die rivier elders op die plaas te ry. “Hy wou die pompe gaan afskakel voordat dit uitbrand,” verduidelik sy dogter. Twee aanvallers het hom egter daar ingewag en met sy aankoms by die rivier van agter oorrompel en met ’n yster oor die kop geslaan. “Hulle het hom uitgelok.” Martiens se liggaam is ná ’n soektog op die plaas eindelik binne die rivier gevind. Sy hande en voete was vasgebind. “Ons weet nie of my pa dood is aan die wond aan sy kop en of hy verdrink het nie,” sê ’n gebroke Bessenger. ’n Nadoodse ondersoek sal nou gedoen word om die oorsaak van Martiens se dood te bepaal. Bessenger vertel dat die verdagtes ná die aanval op haar pa in sy bakkie na die plaashuis is. “My ma het die bakkie gehoor en gedink dit is my pa wat terugkom. Toe sy in die kombuis kom, staan die twee ouens vir haar en wag.” Martiens en Elsa Richter (Foto: Facebook) “Hulle het haar kamer toe gevat, haar klere uitgetrek en haar onder die stort ingedruk. Hulle wou haar brand met warm water.” Bessenger vertel dat haar ouers in ’n poging om elektrisiteit te bespaar soms die geiser afskakel. Daar was dus in daardie stadium geen warm water in die huis nie. Dit is toe dat die aanvallers besluit om Elsa met ’n strykyster op haar bobeen en skouer te brand. Elsa se hande en voete is later vasgebind. Sy is ook geskop en geslaan en met ’n pistool deur haar gesig geslaan. Die aanvallers het in ’n stadium die kluis se sleutel gevind en Martiens se .308-jaggeweer uit die kluis gehaal en gelaai. “Hulle het die geweer teen my ma se kop gedruk en gesê: ‘Ons gaan jou nou doodskiet.’ My ma het hard begin bid in Afrikaans. Sy het net gesê: ‘In die naam van die Here, gaan julle my nie vanaand doodskiet nie,’” vertel Bessenger. Die aanvallers het toe ’n kombers oor haar ma gegooi en haar in die egpaar se bakkie geboender. Elsa is sowat vier kilometer verder in die veld afgelaai. “Die een [aanvaller] het vir my ma gevra: ‘Do you want to see your husband?’ Sy het gesê ja, asseblief, sy wil. “Hulle het haar toe daar gelos en vir haar gesê indien sy nie oor ’n uur daar is wanneer hulle terugkom nie, gaan hulle my pa doodmaak. Hulle het toe reeds my pa doodgemaak. Hulle het dit net vir haar gesê sodat sy daar moes bly.” Volgens Bessenger het Elsa ongeveer ’n uur lank daar gesit en toe besef hulle kom nie terug nie. “Sy het toe haar kombers gevat en haar weg teruggevind huis toe.” Hiér het sy oor die vierrigtingradio hulp ontbied. Dit was omstreeks 02:00 Dinsdagoggend. “Alles het al van 21:00 [Maandagaand] af met hulle gebeur,” vertel Bessenger nou. Maroela Media het vroeër berig die polisie het later die verdagtes in die gesteelde bakkie agternagesit. Die verdagtes het glo op die polisie losgebrand wat ’n oor-en-weer-skietery tot gevolg gehad het. Een van die verdagtes is tydens die skietery doodgeskiet terwyl die ander gewond is. Die verdagte het vermoedelik vroeër op die plaas gewerk waar Martiens en Elsa aangeval is. “Ek is so kwaad. My pa was só ’n gentle ou. Hy het so mooi met sy plaaswerkers gewerk. Hy het vir hulle lemoene gekoop. Ek het my seuntjie se babaklere vir hulle gegee. “Dit is die soort mense wat ons is. Ons gee vir mense wat nie het nie. En nou vat hulle dít van ons af weg.” Die egpaar het vier kinders. Die oudste seun is tans in Nieu-Seeland.